b'\n_START_ARTICLE_\nAnton Umek (gradbenik)\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani osnovni \xc5\xa1oli v rojstnem kraju (1913) in realki v Ljubljani (1920) je tu \xc5\xa1tudiral na gradbenem oddelku tehni\xc5\xa1ke fakultete in 1926 diplomiral, se za eno leto zaposlil v tehn. pisarni in\xc5\xbe. J. Pavlina v Ljubljani (1926\xe2\x80\x931927). Naslednje leto 1927/1928 je nadaljeval \xc5\xa1tudij v Parizu (\xc3\x89cole Sup\xc3\xa9rieure des Ponts et Chauss\xc3\xa9es), 1928 delal pri gradbenem podjetju Christiani-Nielson Koevenhavn v Cherbourgu, po vrnitvi v Ljubljano pa 1929\xe2\x80\x931932 pri Slogradu ter 1933\xe2\x80\x931938 pri Stavbni dru\xc5\xbebi. Leta 1938 je ustanovil lastno gradbno podjetje, ga vodil do 1946, nato slu\xc5\xbeboval: 1947\xe2\x80\x931949 pri Elektro zapadu v Zagrebu; 1948\xe2\x80\x931956 pri Gradisu, 1957\xe2\x80\x931959 pri Investicijski banki v Ljubljani; 1959\xe2\x80\x931965 v Investbirojih v Novem mestu in Trbovljah; od 1966 dalje, ko se je upokojil, je bil tehni\xc4\x8dni svetovalec zdru\xc5\xbeenja betonarn v Zahodni Nem\xc4\x8diji. V letih 1949\xe2\x88\x921952 in 1957\xe2\x80\x931962 je bil honorarni predavatelj na FGG v Ljubljani za predmet gradivo in preiskava konstrukcij._NEWLINE_Med letoma 1931 in 1946 je projektiral in zgradil 9 mostov in ve\xc4\x8d industrijskih objektov ter daljnovodov v Sloveniji, objekte za izkori\xc5\xa1\xc4\x8danje \xc5\xbelindre v \xc5\xbeelezarni Skopje in hidro energetski sistem Ba\xc5\xa1ko blato na Livanjskem polju. Tehni\xc4\x8dno in idejno zamisel o povezavi Kopra in Ljubljane z \xc5\xbeeleznico (s 4-mi predori) je obdelal 1950._NEWLINE_V projektivni in operativni dejavnosti je usmerjal svoje delo k izpopolnjevanju gradbenih na\xc4\x8dinov ter pocenitvi. Od 1966 se je ukvarjal z raziskavami kvalitete betona. Kot novator in izumitelj si pridobil 10 patentnih listin (4 tuje), mdr. s podro\xc4\x8dja betonske monta\xc5\xbene gradnje (stropovi, zidovi, slopi, daljnovodi, stebri), 3 patente za monta\xc5\xbene elemente pri gradnji cest. Izku\xc5\xa1nje s strokovnega podro\xc4\x8dja je objavil v knjigi Broj\xc4\x8dano odre\xc4\x91ivanje kvaliteta betona i betonskih komponenata (1962), ter v \xc5\xa1tevilnih \xc4\x8dlankih.'